《琴筑轩》
金朝·赵秉文

琴筑虽有韵，不鼓则不鸣。流水无徽弦，使我神虑清。

风月为节奏，是中无亏成。聊将不俗耳，听此无弦声。

无声非无闻，声自根极生。隐几以眼听，颓然遗其形。

少焉性空水，灵台湛虚明。从渠童子见，掷瓦戏清泠。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。